Taggrayt : Γer taggara n yixef-agi amezwaru i yerzan Tiẓri ɣef wungal, nessaweḍ ad d-nawi awal s umata ɣef wungal aqbayli d tbadutin i as-fkan imussnawen i d-nufa deg yinagmayen, syin negla-d awal ɣef wungal “Tiɣilt n umadaɣ” amaynut i d-yessuffeɣ ZEDEK Mouloud i tikkelt tamenzut, nexdem-as agzul, nufa-d d akken yezmer yal yiwen ad t-iɣer yessexdem taqbaylit timserreḥt, ttwafhamen wawalen, taḥkayt tettwafham si tɣuri tamezwarut, akken daɣen i dnewwi awal ɣef tmeddurt n umeskar, nerna-d kra n wungalen i yuran s teqbaylit sɛan azal meqqran di tsekla taqbaylit. Nufa-d d akken ungal simmal yettnerni, iggar asurif ɣer zdat imi ṭṭuqten wungalen i d-yettnulfun yal taswiɛt.